Sange ich húre niht von gv̊ten wiben
Sange ich húre niht von gv̊ten wiben·
so singe aber ich nv von den swachen·
wer solt iemer niht wan ein ding triben·
wir svn ǒch der boͤsen wibe lachen·
so gedenket ein ieglich frowe reine·
wol mich dc min steter můt·
mich so schone hat behvot·
dc ich billich heisse gůt·
vnd mit nieman han den spot gemeine·

Ich wande ein wib von iper haben fvnden·
do ich erst ersach die minnenklicheb·
nv swachet si an eren zallen stunden·
dc ich si zehoýe wil gelichen·
es ist verbel vmb ein schone bilde·
dc im wont kein wandel bi·
dc si machet eren vri·
doch swie trúteloht si si·
sost ir wiplich guͤte worden wilde·

Frowe ich habe úch beide offenlich vnd tǒgen·
al da her gebetten vmb úwer minne·
nv slahent úwer token in dú ǒgen·
 sit ir hant gegen mir so herte sinne·
went ir zeren werden an mir einen·
vf min trúwe es mag niht sin·
tůnt ir niht den willen min·
ich spriche ú ein woͤrtelin·
dar an hanget súften vnd weinen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse